CELEX: C2004/118/104
Language: fi
Date: 2004-04-30 00:00:00
Title: Asia T-122/04: Outokumpu OYJ:n ja Outokumpu Copper Products OY:n 29.3.2004 Euroopan yhteisöjen komissiota vastaan nostama kanne

30.4.2004   
            
            
               FI
            
            
               Euroopan unionin virallinen lehti
            
            
               C 118/48
            
         Outokumpu OYJ:n ja Outokumpu Copper Products OY:n 29.3.2004 Euroopan yhteisöjen komissiota vastaan nostama kanne
   (Asia T-122/04)
   (2004/C 118/104)
   Oikeudenkäyntikieli: englanti
   Outokumpu OYJ ja Outokumpu Copper Products OY, Espoo (Suomi), ovat nostaneet 29.3.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat barrister J. Ratliff sekä lakimiehet F. Distefano ja J. Luostarinen.
   Kantajat vaativat, että ensimmäisen oikeusasteen tuomioistuin:
   
               —
            
            
               kumoaa EY:n perustamissopimuksen 81 artiklan mukaisesta menettelystä 16.12.2003 tehdyn komission päätöksen (asia COMP/E-1/38.240-teollisuusputket) 2 artiklan siltä osin kuin siinä määrätään kantajalle 18.13 miljoonan euron sakko
            
         
               —
            
            
               alentaa mainitussa päätöksessä kantajalle määrättyä sakkoa käyttäen neuvoston asetuksen 17/62 17 artiklassa ja EY:n perustamissopimuksen 230 artiklassa sille annettuja toimivaltuuksia
            
         
               —
            
            
               velvoittaa komission korvaamaan oikeudenkäyntikulut, myös kantajalle aiheutuneet.
            
         Oikeudelliset perusteet ja pääasialliset perustelut
   Kanteensa tueksi kantajat vetoavat siihen, että komissio on tehnyt oikeudellisen virheen, kun se on korottanut sakkoa, jonka se määräsi kantajille kilpailusääntöjen rikkomisen uusimisen vuoksi komission kylmävalssatusta ruostumattomasta teräksestä tehdyistä levytuotteista 18.7.1990 tekemässään päätöksessä (1). Kantajat vetoavat asetuksen 17/62 15 artiklan 2 kohdan rikkomiseen (2), vuoden 1998 sakotusohjeisiin (3), suhteellisuusperiaatteeseen, yhdenvertaisen kohtelun periaatteeseen sekä perusteluvelvollisuuteen. Ne väittävät myös, että komissio on tehnyt ilmeisen arviointivirheen.
   Edelleen kantajat väittävät, että komissio on tehnyt oikeudellisen virheen nostaessaan sakkoa varoittavan vaikutuksen vuoksi. Kantajien mukaan ne ovat kasvaneet muita mukana olleita yrityksiä suuremmiksi vasta kilpailusääntöjen rikkomisen loppuvaiheessa tai sen jälkeen eikä niillä siksi tuolloin ollut suurempia resursseja tai merkittävämpää taloudellista asemaa, jotka komissio väittää kantajilla olleen. Kantajat vetoavat myös niiden perusperiaatteiden loukkaamiseen, jotka rajoittavat komission harkintavaltaa kun komissio ottaa huomioon ainoastaan liikevaihdon varoittavaa vaikutusta arvioitaessa.
   Lopuksi kantajat väittävät, että komissio on tehnyt oikeudellisen virheen ottaessaan huomioon täyden hinnan, johon sisältyy metallin hinta, eli ei ainoastaan valmistajan jalostuskatetta kuparimetallin muuttamisesta teollisuusputkiksi, vaan myös liikevaihdon, joka kertyi hintaan sisältyvän kuparimetallin myynnistä, joka ei ollut minkään lainvastaisen yhteistyön osana.
   
      (1)  EHTY:n perustamissopimuksen 65 artiklan mukaisesta menettelystä, joka koskee sopimusta ja yhdenmukaistettuja menettelytapoja eurooppalaisten kylmävalssatusta ruostumattomasta teräksestä tehtyjen levytuotteiden valmistajien välillä, 18 päivänä heinkäkuuta 1990 tehty komission päätös 90/417/EHTY (EYVL L 220, s. 28)
   
      (2)  ETY:n neuvoston asetus N:o 17 (perustamissopimuksen 85 ja 86 artiklan ensimmäinen täytäntöönpanoasetus) (EYVL P 13, s. 204)
   
      (3)  Asetuksen N:o 17 15 artiklan 2 kohdan ja EHTY:n perustamissopimuksen 65 artiklan 5 kohdan mukaisesti määrättävien sakkojen laskennassa annetut suuntaviivat (EYVL 1998 C 9, s. 3)